62022TJ0498_RES
Υπόθεση T‑498/22
(δημοσίευση αποσπασμάτων)
Melnichenko
κατά
Συμβουλίου της Ευρωπαϊκής Ένωσης
Απόφαση του Γενικού Δικαστηρίου (πρώτο πενταμελές τμήμα)της 26ης Φεβρουαρίου 2025
«Κοινή εξωτερική πολιτική και πολιτική ασφάλειας – Περιοριστικά μέτρα λόγω ενεργειών που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας – Δέσμευση κεφαλαίων – Περιορισμοί όσον αφορά την πρόσβαση στο έδαφος των κρατών μελών – Κατάλογος των προσώπων, οντοτήτων και φορέων επί των οποίων εφαρμόζεται η δέσμευση κεφαλαίων και οικονομικών πόρων και εις βάρος των οποίων ισχύουν περιορισμοί όσον αφορά την πρόσβαση στο έδαφος των κρατών μελών – Καταχώριση και διατήρηση του ονόματος του προσφεύγοντος στον κατάλογο – Έννοια της “σύνδεσης” – Άρθρο 2, παράγραφος 1, in fine, της απόφασης 2014/145/ΚΕΠΠΑ – Ένσταση ελλείψεως νομιμότητας – Πλάνη εκτιμήσεως – Θεμελιώδη δικαιώματα – Αναλογικότητα»
Πράξεις των οργάνων – Αιτιολόγηση – Υποχρέωση – Περιεχόμενο – Περιοριστικά μέτρα λόγω της κατάστασης στην Ουκρανία – Δέσμευση κεφαλαίων ορισμένων προσώπων και οντοτήτων λόγω της κατάστασης στην Ουκρανία – Υποχρέωση προσδιορισμού στην αιτιολογία των ειδικών και συγκεκριμένων στοιχείων που δικαιολογούν το εν λόγω μέτρο – Απόφαση εντασσόμενη σε πλαίσιο που είναι γνωστό στον ενδιαφερόμενο και του παρέχει τη δυνατότητα να αντιληφθεί το περιεχόμενο του ληφθέντος εις βάρος του μέτρου
[Άρθρο 296, εδ. 2, ΣΛΕΕ· απόφαση 2014/145/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/883, (ΚΕΠΠΑ) 2022/1530, (ΚΕΠΠΑ) 2023/572 και (ΚΕΠΠΑ) 2023/811· κανονισμοί του Συμβουλίου 269/2014, 2022/878, 2022/1529, 2023/571 και 2023/806]
(βλ. σκέψεις 33-41)
Κοινή εξωτερική πολιτική και πολιτική ασφάλειας – Περιοριστικά μέτρα λόγω της κατάστασης στην Ουκρανία – Δέσμευση κεφαλαίων – Δικαιώματα άμυνας – Γνωστοποίηση των επιβαρυντικών στοιχείων – Αρχική απόφαση δυνάμει της οποίας το όνομα του προσφεύγοντος ενεγράφη στον κατάλογο των προσώπων που υπόκεινται στα επίμαχα μέτρα –Έλλειψη ατομικής κοινοποίησης – Στοιχείο του αιφνιδιασμού – Προσβολή του δικαιώματος ακροάσεως – Δεν υφίσταται
[Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 41· απόφαση 2014/145/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/883, (ΚΕΠΠΑ) 2022/1530, (ΚΕΠΠΑ) 2023/572 και (ΚΕΠΠΑ) 2023/811· κανονισμοί του Συμβουλίου 269/2014, 2022/878, 2022/1529, 2023/571 και 2023/806]
(βλ. σκέψεις 49-51)
Κοινή εξωτερική πολιτική και πολιτική ασφάλειας – Περιοριστικά μέτρα λόγω της κατάστασης στην Ουκρανία – Κριτήρια λήψεως περιοριστικών μέτρων – Πρόσωπο, οντότητα ή φορέας που συνδέεται με πρόσωπο το οποίο περιλαμβάνεται στον συνημμένο στην προσβαλλόμενη απόφαση κατάλογο – Τήρηση της αρχής της ασφάλειας δικαίου που επιτάσσει σαφήνεια, ακρίβεια και προβλεψιμότητα των αποτελεσμάτων των νομικών κανόνων
[Άρθρο 21 § 2, στοιχείο γʹ, ΣΕΕ· απόφαση 2014/145/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/883, (ΚΕΠΠΑ) 2022/1530, (ΚΕΠΠΑ) 2023/572 και (ΚΕΠΠΑ) 2023/811, άρθρο 2 § 1· κανονισμοί του Συμβουλίου 269/2014, 2022/878, 2022/1529, 2023/571 και 2023/806, άρθρο 3 § 1]
(βλ. σκέψεις 60, 65-69)
Κοινή εξωτερική πολιτική και πολιτική ασφάλειας – Περιοριστικά μέτρα λόγω της κατάστασης στην Ουκρανία – Κριτήρια λήψεως περιοριστικών μέτρων – Πρόσωπο, οντότητα ή φορέας που συνδέεται με πρόσωπο το οποίο περιλαμβάνεται στον συνημμένο στην προσβαλλόμενη απόφαση κατάλογο – Έννοια της “σύνδεσης” – Κοινά συμφέροντα – Δικαίωμα ιδιοκτησίας ή ελέγχου περιουσιακών στοιχείων που κατέχονται από trust – Οικονομικοί δεσμοί
[Απόφαση 2014/145/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/883, (ΚΕΠΠΑ) 2022/1530, (ΚΕΠΠΑ) 2023/572 και (ΚΕΠΠΑ) 2023/811, άρθρο 2 § 1· κανονισμοί του Συμβουλίου 269/2014, 2022/878, 2022/1529, 2023/571 και 2023/806, άρθρο 3 § 1]
(βλ. σκέψεις 62-64, 97-102)
Ευρωπαϊκή Ένωση – Δικαστικός έλεγχος της νομιμότητας των πράξεων των θεσμικών οργάνων – Περιοριστικά μέτρα λόγω της κατάστασης στην Ουκρανία – Έκταση του ελέγχου – Απόδειξη του βασίμου του μέτρου – Υποχρέωση της αρμόδιας αρχής της Ένωσης να αποδείξει, σε περίπτωση αμφισβητήσεως, το βάσιμο των λόγων που ελήφθησαν υπόψη κατά των θιγόμενων προσώπων ή οντοτήτων – Εσφαλμένη εκτίμηση – Δεν υφίσταται
[Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 47· Απόφαση 2014/145/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/883, (ΚΕΠΠΑ) 2022/1530, (ΚΕΠΠΑ) 2023/572 και (ΚΕΠΠΑ) 2023/811, άρθρο 2 § 1· κανονισμοί του Συμβουλίου 269/2014, 2022/878, 2022/1529, 2023/571 και 2023/806, άρθρο 3 § 1]
(βλ. σκέψεις 72-74, 92-96)
Ευρωπαϊκή Ένωση – Δικαστικός έλεγχος της νομιμότητας των πράξεων των θεσμικών οργάνων – Περιοριστικά μέτρα λόγω της κατάστασης στην Ουκρανία – Έκταση του ελέγχου – Εγγραφή του προσφεύγοντος στον κατάλογο που επισυνάπτεται στην προσβαλλόμενη απόφαση λόγω της σύνδεσής του με άλλο πρόσωπο το οποίο περιλαμβάνεται στον κατάλογο αυτόν – Έγγραφα προσβάσιμα στο κοινό – Αποδεικτική αξία – Αρχή της ελεύθερης εκτιμήσεως των αποδείξεων
[Απόφαση 2014/145/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/883, (ΚΕΠΠΑ) 2022/1530, (ΚΕΠΠΑ) 2023/572 και (ΚΕΠΠΑ) 2023/811· κανονισμοί του Συμβουλίου 269/2014, 2022/878, 2022/1529, 2023/571 και 2023/806]
(βλ. σκέψεις 78, 82-87)
Κοινή εξωτερική πολιτική και πολιτική ασφάλειας – Περιοριστικά μέτρα λόγω της κατάστασης στην Ουκρανία – Απαγόρευση εισόδου και διέλευσης καθώς και δέσμευση κεφαλαίων ορισμένων προσώπων και οντοτήτων λόγω της κατάστασης στην Ουκρανία – Περιορισμός του δικαιώματος στον σεβασμό της ιδιωτικής ζωής, του δικαιώματος ιδιοκτησίας και του δικαιώματος ελεύθερης κυκλοφορίας στην Ένωση – Επιτρέπεται – Προϋποθέσεις
[Χάρτης των Θεμελιωδών Δικαιωμάτων της Ευρωπαϊκής Ένωσης, άρθρα 7, 17 § 1, και 45· απόφαση 2014/145/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/883, (ΚΕΠΠΑ) 2022/1530, (ΚΕΠΠΑ) 2023/572 και (ΚΕΠΠΑ) 2023/811· κανονισμοί του Συμβουλίου 269/2014, 2022/878, 2022/1529, 2023/571 και 2023/806]
(βλ. σκέψεις 107-111)
Κοινή εξωτερική πολιτική και πολιτική ασφάλειας – Περιοριστικά μέτρα λόγω της κατάστασης στην Ουκρανία – Δέσμευση κεφαλαίων ορισμένων προσώπων και οντοτήτων λόγω της κατάστασης στην Ουκρανία – Περιορισμός του δικαιώματος στον σεβασμό της ιδιωτικής και οικογενειακής ζωής και του δικαιώματος ιδιοκτησίας – Παραβίαση της αρχής της αναλογικότητας – Δεν συντρέχει
[Χάρτης των Θεμελιωδών Δικαιωμάτων της Ευρωπαϊκής Ένωσης, άρθρα 7, 17 και 52 § 1· απόφαση 2014/145/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/883, (ΚΕΠΠΑ) 2022/1530, (ΚΕΠΠΑ) 2023/572 και (ΚΕΠΠΑ) 2023/811· κανονισμοί του Συμβουλίου 269/2014, 2022/878, 2022/1529, 2023/571 και 2023/806]
(βλ. σκέψεις 112-119)
Κοινή εξωτερική πολιτική και πολιτική ασφάλειας – Περιοριστικά μέτρα λόγω της κατάστασης στην Ουκρανία – Απαγόρευση εισόδου και διέλευσης καθώς και δέσμευση κεφαλαίων ορισμένων προσώπων και οντοτήτων λόγω της κατάστασης στην Ουκρανία – Περιορισμός του δικαιώματος ελεύθερης κυκλοφορίας στην Ένωση – Παραβίαση της αρχής της αναλογικότητας – Δεν συντρέχει
[Χάρτης των Θεμελιωδών Δικαιωμάτων της Ευρωπαϊκής Ένωσης, άρθρα 45 και 52 § 1· απόφαση 2014/145/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/883, (ΚΕΠΠΑ) 2022/1530, (ΚΕΠΠΑ) 2023/572 και (ΚΕΠΠΑ) 2023/811· κανονισμοί του Συμβουλίου 269/2014, 2022/878, 2022/1529, 2023/571 και 2023/806]
(βλ. σκέψεις 116, 119)
Σύνοψη
Το Γενικό Δικαστήριο, με την απόφασή του, απορρίπτει την προσφυγή ακυρώσεως που άσκησε η Aleksandra Melnichenko κατά των πράξεων με τις οποίες το όνομά της καταχωρίστηκε, τον Ιούνιο του 2022 (
1
), και στη συνέχεια διατηρήθηκε, τον Σεπτέμβριο του 2022 (
2
) καθώς και τον Μάρτιο και τον Απρίλιο του 2023 (
3
), από το Συμβούλιο της Ευρωπαϊκής Ένωσης στον κατάλογο των προσώπων και οντοτήτων που υπόκεινται σε περιοριστικά μέτρα λόγω ενεργειών που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας. Δεδομένου ότι η προσφεύγουσα είναι υπήκοος κράτους μέλους, η υπόθεση αυτή παρέχει στο Γενικό Δικαστήριο τη δυνατότητα να διευκρινίσει τις προϋποθέσεις περιορισμού του δικαιώματος ελεύθερης κυκλοφορίας των πολιτών της Ένωσης, αποσαφηνίζοντας, μεταξύ άλλων, τη σχέση μεταξύ των κρίσιμων διατάξεων της Συνθήκης ΕΕ, της Συνθήκης ΛΕΕ και του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), στην περίπτωση που επιβάλλονται περιορισμοί στην ελευθερία αυτή στο πλαίσιο της κοινής εξωτερικής πολιτικής και πολιτικής ασφάλειας (ΚΕΠΠΑ).
Η εν λόγω απόφαση εντάσσεται στο πλαίσιο σειράς περιοριστικών μέτρων που έλαβε η Ένωση κατόπιν της στρατιωτικής επίθεσης της Ρωσικής Ομοσπονδίας κατά της Ουκρανίας στις 24 Φεβρουαρίου 2022. Με τις αποφάσεις αυτές επιβλήθηκε στην προσφεύγουσα η δέσμευση των κεφαλαίων και των οικονομικών πόρων της για τον λόγο ότι συνδέεται με πρόσωπο του οποίου το όνομα καταχωρίστηκε στον επίμαχο κατάλογο, ως εξέχοντος επιχειρηματία δραστηριοποιούμενου σε οικονομικούς τομείς οι οποίοι συνιστούν σημαντική πηγή εσόδων για την Κυβέρνηση της Ρωσικής Ομοσπονδίας, η οποία είναι υπεύθυνη για την προσάρτηση της Κριμαίας και την αποσταθεροποίηση της Ουκρανίας (
4
).
Προς στήριξη της προσφυγής της, η προσφεύγουσα προβάλλει, μεταξύ άλλων, προσβολή του δικαιώματός της ελεύθερης κυκλοφορίας στο έδαφος των κρατών μελών, το οποίο κατοχυρώνεται στο άρθρο 45, παράγραφος 1, του Χάρτη.
Εκτίμηση του Γενικού Δικαστηρίου
Το Γενικό Δικαστήριο υπενθυμίζει κατ’ αρχάς ότι, κατά το άρθρο 52, παράγραφος 2, του Χάρτη, τα δικαιώματα που αναγνωρίζονται από αυτόν και τα οποία αποτελούν αντικείμενο διατάξεων των Συνθηκών ασκούνται υπό τους όρους και εντός των ορίων που καθορίζονται σε αυτές, εν προκειμένω δε στο άρθρο 20 παράγραφος 2, στοιχείο αʹ, ΣΛΕΕ και στο άρθρο 21 ΣΛΕΕ. Ειδικότερα, κατά το άρθρο 21, παράγραφος 1, ΣΛΕΕ, η ελευθερία κυκλοφορίας και διαμονής στο έδαφος των κρατών μελών ασκείται υπό την επιφύλαξη των περιορισμών και με τις προϋποθέσεις που προβλέπονται στις Συνθήκες και στις διατάξεις που θεσπίζονται για την εφαρμογή τους. Δεδομένου ότι η επιφύλαξη αυτή περιλαμβάνει επίσης τη Συνθήκη ΕΕ και τις διατάξεις που θεσπίζονται για την εφαρμογή της, περιορισμοί στην άσκηση του δικαιώματος ελεύθερης κυκλοφορίας και διαμονής των πολιτών της Ένωσης που κατοχυρώνεται στο άρθρο 45, παράγραφος 1, του Χάρτη μπορούν να επιβληθούν με πράξεις στον τομέα της ΚΕΠΠΑ, όπως οι προσβαλλόμενες πράξεις.
Εντούτοις, για να είναι σύμφωνοι με το δίκαιο της Ένωσης, οι περιορισμοί στην άσκηση του δικαιώματος που κατοχυρώνεται στο άρθρο 45, παράγραφος 1, του Χάρτη πρέπει να προβλέπονται από τον νόμο, να σέβονται το ουσιώδες περιεχόμενο του δικαιώματος αυτού, να επιδιώκουν σκοπό γενικού συμφέροντος που αναγνωρίζει η Ένωση και να μην είναι δυσανάλογοι (
5
).
Εν προκειμένω, το Γενικό Δικαστήριο διαπιστώνει, πρώτον, ότι οι απορρέοντες από τις προσβαλλόμενες πράξεις περιορισμοί του δικαιώματος της προσφεύγουσας να κυκλοφορεί ελεύθερα στο έδαφος των κρατών μελών προβλέπονται από τον νόμο, δεδομένου ότι θεσπίζονται με πράξεις που έχουν, μεταξύ άλλων, γενική ισχύ (
6
) και διαθέτουν σαφή νομική βάση στο δίκαιο της Ένωσης (
7
).
Το Γενικό Δικαστήριο παρατηρεί, δεύτερον, ότι οι επίμαχοι περιορισμοί σέβονται το ουσιώδες περιεχόμενο του δικαιώματος της προσφεύγουσας να κυκλοφορεί ελεύθερα στο έδαφος των κρατών μελών. Πράγματι, σύμφωνα με το άρθρο 1, παράγραφος 2, της αποφάσεως 2014/145 όπως τροποποιήθηκε, οι περιορισμοί αυτοί σέβονται, κατ’ αρχάς, την αρχή του διεθνούς δικαίου κατά την οποία ένα κράτος δεν μπορεί να αρνηθεί στους υπηκόους του το δικαίωμα εισόδου και διαμονής στο έδαφός του. Περαιτέρω, οι επίμαχοι κατάλογοι επανεξετάζονται περιοδικά προκειμένου να διαγραφούν από αυτούς τα ονόματα των προσώπων που δεν πληρούν πλέον τα κριτήρια καταχώρισης (
8
). Τέλος, οι εν λόγω περιορισμοί δεν θίγουν το ως άνω δικαίωμα αυτό καθεαυτό, δεδομένου ότι συνεπάγονται την προσωρινή αναστολή του όσον αφορά ορισμένα πρόσωπα, υπό συγκεκριμένες συνθήκες και λόγω της ατομικής κατάστασής τους.
Τρίτον, το Γενικό Δικαστήριο, στο πλαίσιο της εξέτασης της αναλογικότητας, επισημαίνει, αφενός, ότι οι επίμαχοι περιορισμοί είναι κατάλληλοι για την επίτευξη του σκοπού γενικού συμφέροντος τον οποίο επιδιώκει η ΚΕΠΠΑ (
9
), ήτοι την άσκηση πίεσης στις ρωσικές αρχές προκειμένου αυτές να τερματίσουν τις ενέργειες και τις πολιτικές τους οι οποίες αποσταθεροποιούν την Ουκρανία.
Αφετέρου, διαπιστώνει ότι η προσφεύγουσα δεν απέδειξε ότι το Συμβούλιο μπορούσε να εξετάσει το ενδεχόμενο θεσπίσεως μέτρων λιγότερο επαχθών, αλλά εξίσου κατάλληλων με τα προβλεπόμενα. Το Γενικό Δικαστήριο υπενθυμίζει, εξάλλου, ότι η εφαρμογή των επίμαχων περιοριστικών μέτρων συνδυάζεται με ένα σύστημα παρεκκλίσεων το οποίο επιτρέπει στα κράτη μέλη να παρεκκλίνουν από τα επιβαλλόμενα μέτρα, μεταξύ άλλων, όταν η μετακίνηση ενός προσώπου δικαιολογείται από επείγοντες ανθρωπιστικούς λόγους (
10
). Ως εκ τούτου, λαμβανομένης υπόψη της σημασίας των σκοπών που επιδιώκονται με τα εν λόγω μέτρα, οι επίμαχοι περιορισμοί δεν είναι προδήλως υπέρμετροι. Κατόπιν των προεκτεθέντων, το Γενικό Δικαστήριο καταλήγει στο συμπέρασμα ότι οι επίμαχοι περιορισμοί πληρούν τις προϋποθέσεις του άρθρου 52, παράγραφος 1, του Χάρτη.
Λαμβανομένου υπόψη του ως άνω συμπεράσματος, το Γενικό Δικαστήριο απορρίπτει επίσης το επιχείρημα της προσφεύγουσας το οποίο αφορά το παράγωγο δικαίωμά της να διαμένει σε κράτος μέλος προκειμένου να διασφαλίσει την άσκηση του δικαιώματος διαμονής των ανήλικων τέκνων της (
11
). Το επιχείρημα αυτό δεν μπορεί να προβληθεί λυσιτελώς, δεδομένου ότι η προσφεύγουσα έχει αυτοτελές δικαίωμα να κυκλοφορεί και να διαμένει ελεύθερα στο έδαφος των κρατών μελών και ότι ο περιορισμός του αυτοτελούς αυτού δικαιώματος θεωρείται ομοίως δικαιολογημένος.
Τέλος, στο μέτρο που η προσφεύγουσα επικαλείται την επισφαλή κατάσταση των τέκνων της προκειμένου να αποδείξει τον προβαλλόμενο δυσανάλογο χαρακτήρα του περιορισμού του δικαιώματός της ελεύθερης κυκλοφορίας εντός της Ένωσης, το Γενικό Δικαστήριο απορρίπτει το εν λόγω επιχείρημα ως αστήρικτο, υπενθυμίζοντας παράλληλα την υποχρέωση των εθνικών αρχών να ερμηνεύουν τις διατάξεις της απόφασης 2014/145 που αφορούν τις εξαιρέσεις για ανθρωπιστικούς λόγους υπό το πρίσμα του άρθρου 24, παράγραφος 2, του Χάρτη και λαμβάνοντας υπόψη το υπέρτατο συμφέρον του παιδιού.
(
1
)	Απόφαση (ΚΕΠΠΑ) 2022/883 του Συμβουλίου, της 3ης Ιουνίου 2022, για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2022, L 153, σ. 92), και εκτελεστικός κανονισμός (ΕΕ) 2022/878 του Συμβουλίου, της 3ης Ιουνίου 2022, για την εφαρμογή του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2022, L 153, σ. 15) (στο εξής, από κοινού: αρχικές πράξεις).
(
2
)	Απόφαση (ΚΕΠΠΑ) 2022/1530 του Συμβουλίου, της 14ης Σεπτεμβρίου 2022, για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2022, L 239, σ. 149), και εκτελεστικός κανονισμός (ΕΕ) 2022/1529 του Συμβουλίου, της 14ης Σεπτεμβρίου 2022, για την εφαρμογή του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2022, L 239 I, σ. 1) (στο εξής, από κοινού: πράξεις του Σεπτεμβρίου του 2022, αφορώσες τη διατήρηση).
(
3
)	Απόφαση (ΚΕΠΠΑ) 2023/572 του Συμβουλίου, της 13ης Μαρτίου 2023, για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2023, L 75 I, σ. 134), και του εκτελεστικού κανονισμού (ΕΕ) 2023/571 του Συμβουλίου, της 13ης Μαρτίου 2023, για την εφαρμογή του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2023, L 75 I, σ. 1) (στο εξής, από κοινού: πράξεις του Μαρτίου του 2023 αφορώσες τη διατήρηση)· απόφαση (ΚΕΠΠΑ) 2023/811 του Συμβουλίου, της 13ης Απριλίου 2023, για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2023, L 101, σ. 67), και εκτελεστικός κανονισμός (ΕΕ) 2023/806 του Συμβουλίου, της 13ης Απριλίου 2023, για την εφαρμογή του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2023, L 101, σ. 1) (στο εξής, από κοινού: πράξεις του Μαρτίου και του Απριλίου του 2023 αφορώσες τη διατήρηση).
(
4
)	Βλ. άρθρο 2, παράγραφος 1, στοιχεία αʹ και ζʹ, της απόφασης 2014/145/ΚΕΠΠΑ του Συμβουλίου, της 17ης Μαρτίου 2014, σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2014, L 78, σ. 16), όπως τροποποιήθηκε με την απόφαση (ΚΕΠΠΑ) 2022/329 του Συμβουλίου, της 25ης Φεβρουαρίου 2022, σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2022, L 50, σ. 1), και άρθρο 3, παράγραφος 1, στοιχεία αʹ και ζʹ, του κανονισμού (ΕΕ) 269/2014 του Συμβουλίου, της 17ης Μαρτίου 2014, σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2014, L 78, σ. 6), όπως τροποποιήθηκε με τον κανονισμό (ΕΕ) 2022/330 του Συμβουλίου, της 25ης Φεβρουαρίου 2022, σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2022, L 51, σ. 1).
(
5
)	Άρθρο 52, παράγραφος 1, του Χάρτη.
(
6
)	Απόφαση 2014/145 όπως τροποποιήθηκε και κανονισμός 269/2014 όπως τροποποιήθηκε.
(
7
)	Άρθρο 29 ΣΕΕ και άρθρο 215 ΣΛΕΕ.
(
8
)	Άρθρο 6 της απόφασης 2014/145 όπως έχει τροποποιηθεί.
(
9
)	Άρθρο 21, παράγραφος 2, στοιχεία βʹ και γʹ, ΣΕΕ.
(
10
)	Άρθρο 1, παράγραφος 6, της απόφασης 2014/145 όπως έχει τροποποιηθεί.
(
11
)	Απόφαση της 19ης Οκτωβρίου 2004, Zhu και Chen (C‑200/02, EU:C:2004:639, σκέψη 46).